**NÄIDIS**

Mari Mets

Roosikeste tee 561-56

12345 TALLINN

Telefon 156 5566, 595 0500

Hr Kalle Karu

OÜ Töö ja Koolitus

Lillede pst 56 23. jaanuar 2011

12345 TALLINN

Lugupeetud juhataja

Soovin kandideerida Teie poolt välja kuulutatud konkursil OÜ Töö & Koolitus müügijuhi leidmiseks. Informatsiooni Teie pakkumise kohta leidsin 20. jaanuari Eesti Päevalehe töökuulutuste rubriigist.

Leian, et minu hariduskäik ja senine töökogemus toetavad täielikult minu kandidatuuri. Hetkel omandan majandusteaduse magistrikraadi, lisaks olen läbinud erinevaid täiendkoolitusi müügitöö alal ning mul on rohkem kui 10-aastane kogemus müügitöö valdkonnas erinevatel positsioonidel. Majandusteaduse magistriõppesse astusin just eesmärgiga mõista veelgi paremini turgude toimimist ja saada teadmisi juhtimise alal. Õpe toimub kaugõppe vormis ning ei takista minu pühendumist tööle. Olen erinevate müügitehnikatega väga hästi kursis ja oskan neid tulemuslikult kasutada tänu oma pikaajalisele töökogemusele. Samuti suudan edukalt juhtida müügipersonali. Seda kinnitavad eelnevad töö tulemused - kahel viimasel töökohal õnnestus müügitöö arendamise abil võita juurde palju uusi kliente ning oluliselt suurendada ettevõtte käivet.

Teie pakutav ametikoht oleks mulle hea väljakutse just seetõttu, et tegemist on minu jaoks uute toodetega ning senisest pisut erineva kliendiprofiiliga. Tänu heale kohanemus- ja õpivõimele usun, et suudaksin edukalt rakendada oma seniseid teadmisi ja kogemusi, luua Teie ettevõttele olulist lisaväärtust ning seeläbi ka ise õppida ja areneda.

Kirjale on lisatud minu CV. Olen meeleldi nõus vastama täiendavatele küsimustele Teile sobival ajal.

Lugupidamisega

*allkiri*

Mari Mets

Lisa: CV 2 lehel